Document ID: 32006D0856

NÕUKOGU OTSUS,
13. november 2006,
millega moodustatakse monetaar-, finants- ja maksebilansistatistika komitee
(kodifitseeritud versioon)
(2006/856/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse komisjoni ettepanekut,
võttes arvesse Euroopa Parlamendi arvamust, (1)
võttes arvesse Euroopa Majandus- ja Sotsiaalkomitee arvamust, (2)
ning arvestades järgmist:
(1)
Nõukogu 25. veebruari 1991. aasta otsust 91/115/EMÜ, millega moodustatakse monetaar-, finants- ja maksebilansistatistika komitee, (3) on oluliselt muudetud. (4) Selguse ja otstarbekuse huvides tuleks kõnealune otsus kodifitseerida.
(2)
Komisjoni mitmeaastase statistikaprogrammi ühe osana on vaja välja töötada monetaar-, finants- ja maksebilansistatistika-alane mitmeaastane töökava.
(3)
Nõukogu moodustas 19. juuni 1989. aasta otsusega 89/382/EMÜ, Euratom (millega luuakse Euroopa ühenduste statistikaprogrammi komitee) (5) Euroopa ühenduste statistikaprogrammi komitee, kuhu kuuluvad liikmesriikide statistikaasutuste esindajad, et statistikaprogrammide väljatöötamisel tagada tihe koostöö liikmesriikide ja komisjoni vahel.
(4)
Liikmesriikides koostavad monetaar- ja pangandusstatistikat keskpangad ning finants- ja maksebilansistatistikat erinevad asutused, kaasa arvatud keskpangad.
(5)
Tiheda koostöö saavutamiseks liikmesriikide ja komisjoni vahel monetaar-, finants- ja maksebilansistatistika alal tuleks moodustada peamiste asjaomaste siseriiklike asutuste esindajatest koosnev komitee, kelle ülesanne on abistada komisjoni sellise statistika mitmeaastase töökava koostamisel ja rakendamisel.
(6)
Võttes arvesse erirolli, mis eespool nimetatud asutustel liikmesriikides on, tuleb komiteel lubada valida endale president.
(7)
Monetaar-, finants- ja maksebilansistatistika ning teatavad muud majandusstatistika valdkonnad on omavahel tihedalt seotud.
(8)
Liikmesriikide ja ühenduse asutuste suurenenud nõudlus parandatud statistiliste andmete järele nõuab monetaar-, finants- ja maksebilansistatistika kasutajate ja tootjate vahelise koostöö tõhustamist,
ON TEINUD JÄRGMISE OTSUSE:
Artikkel 1
Käesolevaga moodustatakse monetaar-, finants- ja maksebilansistatistika komitee, edaspidi “komitee”.
Artikkel 2
Komitee abistab komisjoni monetaar-, finants- ja maksebilansistatistika-alase mitmeaastase töökava koostamisel ja rakendamisel. Komitee ülesanne on eelkõige esitada arvamusi monetaar-, finants- ja maksebilansistatistika arengu ja koordineerimise kohta, mida nõukogu, komisjon ja neid abistavad mitmesugused komiteed vajavad oma poliitika rakendamiseks.
Komiteelt võidakse paluda esitada arvamusi monetaar-, finants- ja maksebilansistatistika ja teatava muu, eelkõige rahvamajanduse arvepidamise aluseks oleva majandusstatistika vaheliste seoste kohta. Selle komitee tegevus viiakse kooskõlla statistikaprogrammi komitee tegevusega.
Artikkel 3
Komisjon konsulteerib komiteega omal algatusel või vajaduse korral nõukogu või teda abistavate komiteede taotlusel järgmistes küsimustes:
a)
ühenduse monetaar-, finants- ja maksebilansistatistika-alaste mitmeaastaste programmide väljatöötamine;
b)
meetmed, mida komisjon kavatseb rakendada monetaar-, finants- ja maksebilansistatistika-alaste mitmeaastaste programmide eesmärkide saavutamiseks, ja nende meetmetega seotud vahendid ja ajakavad;
c)
muud vastavate valdkondade statistikaprogrammide väljatöötamise ja rakendamisega, eelkõige kasutatavate meetoditega seotud küsimused.
Komitee võib omal algatusel esitada arvamusi kõikide küsimuste kohta, mis on seotud monetaar-, finants- ja maksebilansialaste statistikaprogrammide väljatöötamise või rakendamisega.
Artikkel 4
Komitee võib omal algatusel esitada arvamusi kõikide ühenduse ja siseriiklikele statistikaametitele ning Euroopa Keskpangale (EKP) ja riikide keskpankadele ühist huvi pakkuvate statistikaküsimuste kohta. Oma ülesannete täitmisel esitab komitee oma seisukohad kõikidele huvitatud isikutele.
Artikkel 5
Komitee koosneb ühest kuni kolmest esindajast liikmesriigi kohta, kes on töötanud kõige tähtsamates monetaar-, finants- ja maksebilansistatistikaga tegelevates asutustes, kuni kolmest komisjoni esindajast ja kuni kolmest EKP esindajast. Lisaks nendele võib komitee koosolekutest vaatlejana osa võtta üks majandus- ja rahanduskomitee esindaja. Igal liikmesriigil, komisjonil ja EKP-l on üks hääl.
Muude organisatsioonide esindajad ja isikud, kelle osalemine aruteludel on kasulik, võivad komitee otsusega komitee koosolekutel osaleda.
Artikkel 6
Komitee valib presidendi oma töökorras sätestatud üksikasjalike eeskirjade kohaselt.
Artikkel 7
Komitee koostab oma töökorra.
Artikkel 8
Otsus 91/115/EMÜ tunnistatakse kehtetuks.
Viiteid kehtetuks tunnistatud otsusele käsitatakse viidetena käesolevale otsusele kooskõlas II lisas esitatud vastavustabeliga.
Brüssel, 13. november 2006

Labels: 2
15
19